Bejeweled (kappale)

Bejeweled on yhdysvaltalaisen laulaja-lauluntekijä Taylor Swiftin kappale albumilta "Midnights", joka julkaistiin 21. lokakuuta 2022. Sen ovat säveltäneet ja tuottaneet Swift ja Jack Antonoff. ”Bejeweled” julkaistiin digitaalisena promosinglenä. Se nousi Yhdysvalloissa Billboard Hot 100 -listan sijalle 6.
Kappaleelle kuvattiin musiikkivideo, jonka Swift ohjasi itse. Video on moderni versio Tuhkimon tarinasta. Sillä esiintyvät Swiftin lisäksi Antonoff, Haim-yhtye, burleskitaiteilija Dita Von Teese ja näyttelijä Laura Dern. 
”Bejeweled” on synthpop-kappale, joka kertoo oman arvon tunnistamisesta. Kappale kuului Swiftin "The Eras Tour" -kiertueen ohjelmistoon.
Sävellys.
Taylor Swift sävelsi ja tuotti kappaleen pitkäaikaisen yhteistyökumppaninsa Jack Antonoffin kanssa. Antonoff soittaa kappaleella syntetisaattoria, kalimbaa ja useita muita instrumentteja. ”Bejeweled” on tyyliltään synthpop-musiikkia. Siinä on vaikutteita electronicasta. Syntetisaattorilla tehdyt arpeggiot ovat tuotannossa olennaisessa roolissa. 
Sanoitukset kertovat oman arvon tunnistamisesta. Laulaja kokee, että hänen kumppaninsa ei arvosta häntä. Hän varoittaa kumppaniaan, että pystyy yhä olemaan säteilevä (engl. ”bejeweled”) ja saamaan muiden huomion. Swiftin mukaan kappale kertoo symbolisesti myös hänen paluustaan popmusiikin pariin usean vuoden tauon jälkeen.
Julkaisu ja live-esitykset.
”Bejeweled” on mukana Taylor Swiftin kymmenennellä studioalbumilla "Midnights", joka ilmestyi 21. lokakuuta 2022. Kappale julkaistiin digitaalisena promosinglenä Swiftin verkkosivuilla 25. lokakuuta. Kappaleesta julkaistiin lisäksi rajatun ajan saatavilla ollut instrumentaalinen versio.
”Bejeweled” kuului Swiftin "The Eras Tour" -kiertueen (2023-2024) vakituiseen ohjelmistoon. Kappaleen liveversio on mukana konserttielokuvassa "" (2023).
Vastaanotto.
Kappale sai kriitikoilta enimmäkseen hyviä arvosteluja. Etenkin sen tuotantoa ja tarttuvaa melodiaa kehuttiin. Kappale voitti vuoden Tiktok-hitin palkinnon iHeartRadio Music Awards -gaalassa. Se oli ehdolla suosikkilaulun Kids’ Choice -palkinnon voittajaksi.
Kappale nousi Yhdysvalloissa Billboard Hot 100 -listan sijalle 6 ensimmäisellä listaviikollaan. Se oli listoilla kymmenen parhaan joukossa myös Australiassa, Kanadassa, Filippiineillä ja Singaporessa. ”Bejeweled” on myynyt platinaa Australiassa, Uudessa-Seelannissa, Kanadassa ja Brasiliassa.
Musiikkivideo.
Kappaleelle tehtiin musiikkivideo, jonka Swift ohjasi itse. Video julkaistiin YouTubessa 25. lokakuuta. Sen tarina on moderni versio Tuhkimo-sadusta. Tarina poikkeaa sadusta niin että Tuhkimo torjuu prinssin, mutta saa linnan voittamalla kykykilpailun.
Swift on pääroolissa Tuhkimona. Videolla esiintyy hänen lisäkseen useita tunnettuja henkilöitä. Haim-yhtyeen Este, Danielle ja Alana Haim esittävät Tuhkimon siskopuolia ja näyttelijä Laura Dern ilkeää äitipuolta. Haimin sisarukset laulavat alkupuolella omaa juomalaulua ”I’m Gonna Be Hungover”.
Burleskitaiteilija Dita Von Teese on haltiakummin roolissa. Hän esittää videolla tunnetun performanssinsa jättikokoisessa martinilasissa. Kappaleen toinen säveltäjä Jack Antonoff tekee pienen roolin prinssinä.
Videolla on paljon viittauksia Swiftin muuhun tuotantoon sekä vihjeitä tulevista julkaisuista. Mediassa spekuloitiin, että video vihjaa Swiftin seuraavan julkaisun olevan uusi levytys albumista "Speak Now", mikä osoittautui myöhemmin oikeaksi tulkinnaksi. Videon alussa on pätkä "Speak Now" -albumin kappaletta ”Enchanted” ja lopussa toista albumin kappaletta ”Long Live”.